b'\n_START_ARTICLE_\nGostje prihajajo\n_START_PARAGRAPH_\nGostje prihajajo je osrednji televizijski oglas velike ogla\xc5\xa1evalske akcije\xc2\xa0\xc2\xbbSlovenija, moja de\xc5\xbeela\xc2\xab\xc2\xa0iz leta 1986 v re\xc5\xbeiji Jake Judni\xc4\x8da.\n_START_SECTION_\nOpis\n_START_PARAGRAPH_\nNaro\xc4\x8dnik filma je bila Gospodarska zbornica Slovenije, sektor za turizem, njen ustvarjalec in izvajalec pa takrat najve\xc4\x8dja in najbolj\xc5\xa1a ogla\xc5\xa1evalska agencija v Jugoslaviji, Studio marketing Delo. Sprva je bil mi\xc5\xa1ljen le kot film za promocijo slovenskega turizma, a re\xc5\xbeiser Judni\xc4\x8d je kot velik estet uspel vnesti v film \xc4\x8dustveno noto, nepozabno glasbo s prelivanjem svetlobe in barve ter se tako za vedno vsidral v slovenska srca. Glavni snemalec je bil Karpo Godina. Za ta film\xc4\x8dek so prejeli razna najvi\xc5\xa1ja mednarodna priznanja in nagrade, za kar je najbolj zaslu\xc5\xbeen re\xc5\xbeiser._NEWLINE_Sprva je bilo a\xc4\x8drtovanih 35 prizorov, ki prikazujejo kako se Slovenci pripravljamo na prihod gostov. S temi pa se re\xc5\xbeiser Judni\xc4\x8d ni strinjal, saj v na\xc4\x8drtu ni bilo povezovalne, rde\xc4\x8de niti. Kot je sam dejal, ni \xc5\xbeelel posneti, kako ljudje pospravljajo. Re\xc5\xa1itev je na\xc5\xa1el v snemanju prizora iz Logarske doline z mo\xc5\xbeakarjem, ki za\xc4\x8dne na tablo v sedmih jezikih slikati besede dobrodo\xc5\xa1lice. Ta kader kasneje postane vezni element 90 sekundnega filma, saj se ta prizor ve\xc4\x8dkrat pojavi. Vmes pa vidimo tudi prizore kot so: barvanje ograje, stri\xc5\xbeenje \xc5\xbeive meje, \xc4\x8di\xc5\xa1\xc4\x8denje lipicanca v Lipici, risanje narodnih motivov na lon\xc4\x8deno posodo, okra\xc5\xa1evanje blejskega \xc4\x8dolna, ozna\xc4\x8devanje planinske poti, posipavanje potice s sladkorjem, barvanje \xc4\x8dolna, urejanje pla\xc5\xbee itd._NEWLINE_Pravijo, da je bil prav ta oglas povod za osamosvojitev Slovenije kar je takrat tudi mo\xc4\x8dno ujezilo vodstvo nekdanje skupne dr\xc5\xbeave, \xc4\x8de\xc5\xa1 kaj se gredo ti Slovenci.\n_START_SECTION_\nZanimivost\n_START_PARAGRAPH_\nSnemanje je bilo predvideno za konec poletja 1986. Tako so za\xc4\x8deli snemati \xc5\xa1ele avgusta. Judni\xc4\x8d se spominja kako je snemalna ekipa vsaki\xc4\x8d ko je pri\xc5\xa1la na teren v Logarsko dolino, ustavila kombi in izginila. V bli\xc5\xbenje gozdove so namre\xc4\x8d \xc5\xa1li nabirat gobe. Ker pa so s snemanjem \xc5\xbee zamudili glavno turisti\xc4\x8dno sezono, niso imeli roka za dokon\xc4\x8danje filma, zato so snemali cel mesec. Njihov kombi je bil najet z beograjsko registracijo in ko je Judni\xc4\x8d doma\xc4\x8dinom povedal da snemajo film\xc2\xa0\xc2\xbbSlovenija, moja de\xc5\xbeela\xc2\xab, tega nih\xc4\x8de ni verjel, saj so mislili, da iz njih brijejo norca.\n_START_SECTION_\nZmeda z naslovom\n_START_PARAGRAPH_\nTa oglas je le eden izmed \xc5\xa1tevilnih tiskanih, radijskih in televizijskih oglasov, posnetih v okviru akcije Slovenija, moja de\xc5\xbeela. A ker gre za osrednji oglas te akcije, ga javnost in pa tudi mediji nekoliko povr\xc5\xa1no in pav\xc5\xa1alno imenujejo kar Slovenija, moja de\xc5\xbeela, \xc4\x8deprav je to\xc4\x8den naslov oglasa Gostje prihajajo.'